

**Ата-ана баламен қалай дұрыс сөйлесу керек?**

Бала тілін ерте дамытудың жолы - баламен жиі сөйлесу.

Өсіп келе жатқан бүлдіршінге үйдегі, даладағы немесе тағы басқа да жерлерде болып жатқан құбылыстарды түсіндіруге тырысыңыз.

Ата-ана оқиғаны қызықты қылып баяндап, оның ойын сұрау керек. Сондай-ақ баламен жиі ойнау қажет.

Негізі бұған ата-ана күнделікті 15 - 20 минутын арнаса болды.

Қазіргі кезде тілі мүкіс не уақытынан кеш шығатын балалар саны көп.

Мәселе өздігінен шешілмейтіні анық. Қандай белгілер болған кезде маманға жүгіну керек?

- Бала тілінің кеш шығып жатқанын қалай байқаймыз?

Баланың барлық психикалық процестері ( ойлау, есте сақтау, қиялы, сөйлеуі, қабылдауы) 3 жасқа дейін ойлауы арқылы дамиды, 3 жастан кейін сөйлеуі арқылы дамиды, яғни бала онтогенез бойынша дамуы керек.

1 жастағы бала. Ол есімін біледі, ересек адамның қалағанын қимылмен, “ымдап” көрсетеді, “иә”, “жоқ” дегеннің айырмашылығын түсінеді. Былдырлауы белсенді, дыбыстарды түсініп, нақты заттарға/адамға қатысты қолданады, жеке 7-10 шақты сөздерді айтады.

2 жасар бала. Заттарды мақсатына байланысты пайдаланады. Ойыншықты түсініп ойнайды, аты аталған дене мүшелерін көрсетеді, жай сөйлем құрау үшін 2-3 сөзді пайдалана алады.

3 жасар бала. Ол “ішінде”, “үстінде”, “артында”, “алдында” деген көмекші сөздердің мағынасын түсінеді, өз бетімен киімін киіп-шеше алады, 5 және одан артық сөздерден тұратын сөйлемді айта алады.

Осы онтогенез бойынша дамымаса баланың сөйлеуі кешігіп жатыр деген сөз. Сөйлеу - тұқым қуаламайды және бала өздігінен, ересектің ықпалынсыз сөйлей алмайды. Сондықтан бала өмірге келгеннен 3 жасқа дейінгі кезеңінде ата-ана үлкен жауапкершілікпен қараса, баланың уақытына сай мамандармен жұмыс істесе, қазіргі таңдағы үлкен мәселенін алдын аларымыз сөзсіз еді.